Azərbaycan Respublikası vergilər nazirinin

19.04.2016-cı il tarixli 1617040100537200 nömrəli

əmri ilə təsdiq edilmişdir

**Dövlət vergi orqanlarında müvafiq fəaliyyət sahələri üzrə**

**bilik və bacarıqların sertifikatlaşdırılması**

Q A Y D A L A R I

**1. Ümumi müddəalar**

1.1. “Dövlət vergi orqanlarında müvafiq fəaliyyət sahələri üzrə bilik və bacarıqların sertifikatlaşdırılması Qaydaları” (bundan sonra - Qaydalar) Azərbaycan Respublikasının 2001-ci il 12 iyun tarixli 141-IIQ nömrəli Qanunu ilə təsdiq edilmiş “Dövlət vergi orqanlarında xidmət haqqında Əsasnamə”nin, Azərbaycan Respublikası Prezidentinin 2001-ci il 29 mart tarixli 454 nömrəli Fərmanı ilə təsdiq edilmiş “Azərbaycan Respublikasının Vergilər Nazirliyi haqqında Əsasnamə”nin, Azərbaycan Respublikası Prezidentinin 2005-ci il 15 aprel tarixli 222 nömrəli Fərmanı ilə təsdiq edilmiş “Dövlət vergi orqanlarına işə qəbul olunmaq üçün namizədlərin müsabiqəsinin keçirilməsi haqqında Əsasnamə”nin, Azərbaycan Respublikası Nazirlər Kabinetinin 2010-cu il 6 sentyabr tarixli 163 nömrəli qərarı ilə təsdiq  edilmiş “Əlavə təhsilin məzmunu, təşkili və əlavə təhsilin hər hansı istiqaməti üzrə təhsil almış şəxslərə müvafiq sənədin verilməsi Qaydası”nın və digər aidiyyəti hüquqi aktların, eləcə də Vergilər Nazirliyinin normativ sənədlərinin tələblərinə uyğun olaraq hazırlanmışdır.

1.2. Bu Qaydalar dövlət vergi orqanlarında müvafiq fəaliyyət sahələri üzrə bilik və bacarıqların sertifikatlaşdırılması ilə bağlı işlərin, təlimlərin və qiymətləndirmənin təşkili, sertifikatların verilməsi, habelə bütün bu proseslərlə bağlı hüquqi tənzimləmə mexanizmlərini müəyyən edir.

1.3. Bu Qaydaların məqsədləri üçün aşağıdakı anlayışlardan istifadə olunur:

1.3.1. Müvafiq fəaliyyət sahəsi – dövlət vergi orqanlarının funksional struktur vahidlərinin fəaliyyət sahəsi.

1.3.2. Namizəd – dövlət vergi orqanlarına işə qəbul olunmaq üçün müsabiqədən müvəffəqiyyətlə keçərək ehtiyat kadrlar siyahısına daxil edilmiş şəxs;

1.3.3. Əməkdaş – dövlət vergi orqanlarının vəzifəli şəxsi, habelə dövlət vergi orqanlarına staj və sınaq müddətinə işə qəbul olunmuş şəxs;

1.3.4. Sertifikatlaşdırma – namizədlərin və əməkdaşların (bundan sonra – şəxslərin) bilik və bacarıqlarının müvafiq fəaliyyət sahələri üzrə müəyyən edilmiş tələblərə uyğunluğunun qiymətləndirilməsi prosesi;

1.3.5. Sertifikat – forması Vergilər Nazirliyi tərəfindən müəyyən edilən (Əlavə 1) və şəxslərin müvafiq fəaliyyət sahələri üzrə bilik və bacarıqlarının müəyyən edilmiş tələblərə uyğunluğunu təsdiq edən təhsil sənədi. Sertifikat təhsil müəssisəsi tərəfindən verilir.

1.3.6. Təhsil müəssisəsi – Vergilər Nazirliyinin Tədris Mərkəzi (bundan sonra – Tədris Mərkəzi), ixtisasartırma təhsilini təqdim edən beynəlxalq və ya dövlət təşkilatları, eləcə də müvafiq qaydada akkreditasiyadan keçmiş digər təhsil müəssisələri.

1.4. Sertifikatlaşdırmanın məqsədi vergi orqanlarının işinin müasir tələblərə cavab verəcək səviyyədə qurulması üçün şəxslərin müvafiq fəaliyyət sahələri üzrə bilik və bacarıqlarının təkmilləşdirilməsi və qiymətləndirilməsindən ibarətdir.

1.5. Şəxslərin müvafiq fəaliyyət sahələri üzrə bilik və bacarıqlarının qiymətləndirilməsi müvafiq qaydada təşkil edilən imtahanlar vasitəsi ilə həyata keçirilir.

1.6. Sertifikatlaşdırma məcburi və könüllü prinsiplər əsasında həyata keçirilir.

1.7. Namizədlər ehtiyat kadrlar siyahısında olduğu dövr ərzində ən çoxu 3 fəaliyyət sahəsi üzrə sertifikatlaşdırma prosesində iştirak edə bilərlər.

1.8. Əməkdaşların çalışdıqları müvafiq fəaliyyət sahəsi üzrə sertifikatlaşdırma prosesində iştirakı məcburi, digər fəaliyyət sahələri üzrə sertifikastlaşdırma prosesində iştirakı isə könüllüdür.

**2. Sertifikatlaşdırmanın həyata keçirilməsi ilə əlaqədar işlərin təşkili**

2.1. Müvafiq fəaliyyət sahələri üzrə bilik və bacarıqların sertifikatlaşdırılması ilə bağlı təlimlərin təşkili, imtahanlar, sertifikatların verilməsi və bununla bağlı digər məsələlərin həlli məqsədi ilə Sertifikatlaşdırma Komissiyası (bundan sonra - Komissiya) yaradılır.

2.2. Komissiyanın tərkibinə Vergilər Nazirliyinin rəhbər vəzifəli şəxsləri, struktur vahidlərinin və bölmələrinin, eləcə də Tədris Mərkəzinin rəisləri (və ya rəis müavinləri) daxil edilir. Zəruri hallarda Komissiyanın tərkibinə müstəqil ekspertlər və digər aidiyyəti təşkilatların nümayəndələri də daxil edilə bilərlər. Komissiyanın tərkibi, o cümlədən, sədri, sədr müavini və katibi vergilər naziri tərəfindən təsdiq edilir.

2.3. Komissiya:

2.3.1. müvafiq fəaliyyət sahələrinin siyahısını hazırlayır və təsdiq olunması üçün vergilər nazirinə təqdim edir;

2.3.2. fəaliyyət sahələri üzrə bilik və bacarıq tələblərini müəyyən edir;

2.3.3. imtahanın keçirilməsi üsulunu (yazılı, şifahi, test və s.) seçir;

2.3.4. imtahanın keçirilməsi yerini (məsafədən və ya təhsil müəssisəsində) seçir;

2.3.5. imtahan prosesində şəffaflığın və obyektivliyin təmin edilməsi məqsədilə hər fəaliyyət sahəsi üzrə imtahana nəzarət qrupu yaradır;

2.3.6. imtahanın nəticələri ilə bağlı ərizə və şikayətlərə baxır;

2.3.7. sertifikatlaşdırma ilə bağlı vergilər naziri tərəfindən verilmiş digər tapşırıqları icra edir;

2.4. Komissiyanın 2.3.1-2.3.4-cü bəndlərində göstərilən qərarları vergilər naziri tərəfindən təsdiq edildikdən sonra qüvvəyə minir;

2.5. Komissiyanın sədri:

2.5.1. Komissiyanın fəaliyyətini təşkil edir;

2.5.2 Komissiya tərəfindən hazırlanmış və vergilər naziri tərəfindən təsdiq edilməli olan sənədlərinin layihəsini vergilər nazirinə təqdim edir;

2.5.3. Nəzarət qrupu tərəfindən tərtib edilmiş imtahanın nəticələrini əks etdirən protokolları təsdiq edir;

2.5.4. Komissiyanın fəaliyyəti barədə illik hesabatı vergilər nazirinə təqdim edir.

2.6. Komissiyanın qərarları sadə səs çoxluğu ilə qəbul edilir. Səslərin sayı bərabər olduqda Komissiya sədrinin səsi həlledici rol oynayır.

**3. Sertifikatlaşdırma prosesinə cəlb olunan şəxslər üçün təlimlərin təşkili**

3.1. Namizədlər müvafiq fəaliyyət sahəsi üzrə sertifikatlaşdırma prosesində iştirak etmək məqsədilə müvafiq ərizə ilə (Əlavə 2) Vergilər Nazirliyinin insan resursları sahəsində təşkilati və nəzarət tədbirlərini həyata keçirən struktur vahidinə (bundan sonra – müvafiq struktur vahid) müraciət edirlər. Digər fəaliyyət sahələri üzrə sertifikatlaşdırma prosesində könüllü olaraq iştirak etmək istəyən əməkdaşlar da müvafiq struktur vahidinə müvafiq ərizə ilə müraciət edə bilərlər.

3.2. Müvafiq struktur vahid müvafiq fəaliyyət sahələri üzrə növbəti ildə təlimlərə cəlb ediləcək şəxslərin siyahısını hazırlayır və cari ilin dekabr ayının 1-dək təsdiq edilməsi üçün vergilər nazirinə təqdim edir.

3.3. Müvafiq fəaliyyət sahəsi üzrə təlimlər ixtisasartırma təhsilinin “ixtisas sahələri üzrə təlim modulu” çərçivəsində təşkil edilir.

3.4. Hər bir fəaliyyət sahəsi üzrə ixtisasartırma proqramı həmin sahə üzrə bilik və bacarıq tələbləri əsasında tərtib edilir. İxtisasartırma proqramı, təhsilalma forması (əyani, distant və s.) və təhsil qrafiki müvafiq struktur vahidi tərəfindən təhsil müəssisəsinin təklifləri nəzərə alınmaqla hazırlanır və vergilər nazirinin əmri ilə təsdiq edilir.

3.5. Təlimlər iki mərhələdə aparılır:

3.5.1. vergi qanunvericiliyi üzrə (müvafiq fəaliyyət sahəsinə dair müddəalara üstünlük verilməklə);

3.5.2. müvafiq fəaliyyət sahəsi (vergi inzibatçılığı və s.) üzrə.

3.6. Təlimlərin hər bir mərhələsi üzrə minimum hədd 18 saatdır.

**4. Sertifikatlaşdırma ilə əlaqədar imtahanın təşkili**

4.1. Hər təlim mərhələsinin sonunda imtahan keçirilir.

4.2. Təlimin 1-ci mərhələsi üzrə imtahan nəticəsi 70%-dən aşağı olan şəxslər növbəti təlim mərhələsinə buraxılmır və növbəti 10 (on) gün ərzində onlara təkrar imtahanda iştirak etmək üçün bir dəfə imkan yaradılır. Təlimin 2-ci mərhələsində 70%-dən aşağı nəticə göstərən şəxslərə müstəqil öyrənmə üçün 1 (ay) vaxt verilir və təkrar imtahanda iştirak etmək üçün bir dəfə imkan yaradılır.

4.3. İmtahan zamanı nəzərdə tutulmuş texniki vasitələrdən (kompüter, kalkulyator, müvafiq hüquqi sənədlərin hamı üçün nəzərdə tutulan nüsxələri, tapşırıqlar, suallar və s.) başqa digər kağız və elektron informasiya daşıyıcılarından istifadə qadağandır.

4.4. İmtahanda istifadə olunan tapşırıqlar, suallar, testlər və digər vasitələr praktiki xarakter daşımalı, şəxslərin müvafiq fəaliyyət sahəsi üzrə bilik və bacarıqlarının müəyyən edilmiş tələblərə uyğunluq səviyyəsini obyektiv qiymətləndirməyə imkan verməlidir. Bu vasitələr məxfilik qorunmaqla mövzuları tədris edən təlimçilər və təhsil müəssisəsinin təlimçiləri tərəfindən birlikdə hazırlanır, mürəkkəblik dərəcəsinə görə təsnifləşdirilir və müəyyən olunmuş qaydada ekspertizadan keçirilir.

4.5. İmtahan test üsulu ilə keçirildiyi halda aşağıdakı qaydada aparılır:

4.5.1. Şəxslər 25-100 testdən ibarət olmaqla real vaxt (on-layn) rejimində ən çoxu 3 (üç) saat müddətində müvafiq proqram təminatı vasitəsilə keçirilən imtahana cəlb olunurlar. İmtahan zamanı fasilə verilmir.

4.5.2. İmtahanın mürəkkəblik dərəcəsinə görə test tərkibi və doğru cavabların qiymətləndirilməsi aşağıdakı kimi müəyyən edilir:

|  |  |  |
| --- | --- | --- |
| **Testlərin mürəkkəblik dərəcəsinə görə növü** | **Ümumi test sayında payı, %-lə** | **Doğru cavablara verilən ballar** |
| sadə | 25 | 1 |
| orta | 50 | 2 |
| çətin | 25 | 3 |

4.5.3. Hər test növü üzrə 4 səhv cavab həmin test növü üzrə 1 doğru cavabın silinməsinə əsas verir.

4.5.4. Təlimin hər mərhələsindən sonrakı test imtahanının nəticəsi toplanılan balın toplanılması mümkün olan maksimum balın faizi kimi müəyyən edilir.

4.5.5. İmtahanın yekun nəticəsi aşağıdakı düsturla hesablanır:

****

*N -*  imtahanın yekun nəticəsi, %-lə;

*Q -* vergi qanunvericliyi üzrə imtahanın nəticəsi, %-lə;

*İ*  - fəaliyyət sahəsinə dair inzibatçılıq üzrə imtahanın nəticəsi, %-lə.

4.5.6. Test imtahanı başa çatdıqdan sonra dərhal imtahan nəticələri barədə protokol tərtib edilir və həmin protokol Nəzarət qrupunun üzvləri tərəfindən imzalanaraq Komissiyanın sədrinə təqdim edilir.

4.5.7. Test imtahanında iştirak etmiş hər bir şəxsə onun tələbi ilə imtahanın nəticəsi üzrə müvafiq arayış verilir.

4.6. İmtahanın digər forması seçildikdə müvafiq imtahan qaydası Komissiya tərəfindən hazırlanır və vergilər nazirinin əmri ilə təsdiq edilir.

4.7. İmtahanda iştirak edən şəxs qaydaları pozduqda, Nəzarət qrupu tərəfindən bu barədə akt tərtib edilir və həmin şəxs imtahandan kənarlaşdırılır. Müvafiq pozuntular imtahan başa çatdıqdan sonra aşkar edilərsə, həmin şəxsin imtahan nəticələri Komissiya tərəfindən ləğv edilir.

4.8. İmtahanın nəticələrindən narazı qalan iştirakçı şəxs bu barədə nəticənin ona elan olunduğu vaxtdan 5 iş günü müddətində Komissiyaya müraciət edə bilər. Müraciətə ərizəçinin iştirakı ilə müraciətin daxil olduğu tarixdən başlamaqla 5 iş günü ərzində baxılır. Ərizəçinin müraciəti Komissiya tərəfindən araşdırılaraq aşağıdakı qərarlardan biri qəbul edilir:

4.8.1. şəxsə münasibətdə imtahanın nəticələrinin ləğv edilməsi və şəxsin yenidən imtahana cəlb edilməsi barədə;

4.8.2. şəxsə münasibətdə imtahan nəticəsinin qüvvədə qalması barədə;

4.8.3. şəxsin imtahan nəticəsinin yenidən hesablanması və yeni nəticənin müəyyən edilməsi barədə;

4.8.4. şikayət əsaslı hesab olunduğu və bunun digər iştirakçıların nəticələrinə təsiri olduğu halda imtahanın ümumi nəticələrinə yenidən baxılması barədə.

**5. Sertifikatların verilməsi**

5.1.Sertifikatlaşdırmada iştirak edən şəxslərəimtahanların nəticələrinə görə sertifikat verilir.

5.2. Sertifikatın növləri imtahanın yekun nəticələrindən asılı olaraq aşağıdakı kimi müəyyən edilir:

|  |  |
| --- | --- |
| İmtahanın yekun nəticəsi, %-lə | Sertifikatın növü |
| 91 - 100 | 1-ci dərəcəli |
| 81 - 90 | 2-ci dərəcəli |
| 70 - 80 | 3-cü dərəcəli |

5.3. Sertifikat Komissiyanın sədri və təhsil müəssisəsinin rəhbəri tərəfindən imzalanır və həmin müəssisənin möhürü ilə təsdiq edilir.

5.4. İmtahanın yekun nəticəsi 70%-dən aşağı olan şəxslərə sertifikat verilmir.

**6. Əlavə müddəalar**

6.1. Namizədlər və başqa fəaliyyət sahələri üzrə könüllü sertifikat almaq istəyən əməkdaşlar təlimlərə qatılmadan imtahanlarda iştirak edə bilərlər. Bu halda onlar qaydaların 3.1-ci bəndində göstərilən ərizədə müvafiq qeyd etməlidirlər.

6.2. Müvafiq struktur vahidi sertifikatlaşdırmada iştirak edəcək şəxsləri təlimlərin başlanması və ya imtahanın keçirilməsi günü barədə ən azı 10 gün əvvəl yazılı şəkildə məlumatlandırır.

6.3. Namizədin qazandığı sertifikat(lar) onun müvafiq fəaliyyət sahəsində vakant iş yerinə təyin olunması üçün əsas kimi qəbul oluna bilər.

6.4. Sertifikatlaşdırmanın nəticələri müvafiq struktur vahidi tərəfindən hər bir əməkdaşın şəxsi işinə əlavə edilir və aşağıdakı hallarda əsas üstünlük şərtlərindən biri kimi nəzərə alınır:

6.4.1. attestasiya zamanı;

6.4.2. həvəsləndirmə tədbirlərinin görülməsi zamanı;

6.4.3. müvafiq sahə üzrə vəzifə yüksəlişində;

6.4.4. müvafiq vakant vəzifələrin tutulması üçün elan olunan daxili müsabiqə zamanı.

6.5. Məcburi sertifikatlaşdırmada iştirak edərək imtahanın nəticələrinə görə sertifikat ala bilməyən, müvafiq fəaliyyət sahəsində 1 ildən çox fəaliyyət göstərən və ya sonuncu attestasiyasından 5 ildən çox müddət keçən əməkdaşların xidmətə yararlılığı məsələsinə Vergilər Nazirliyinin Attestasiya Komissiyasında baxılır.

Məcburi sertifikatlaşdırma prosesində iştirak edərək sertifikat ala bilməyən, müvafiq fəaliyyət sahəsində 1 ildən az fəaliyyət göstərən, sonuncu attestasiyasından 5 il keçməyən və Əmək Məcəlləsinə əsasən attestasiya olunmayan əməkdaşın çalışdığı struktur vahid və ya bölmənin rəhbəri tərəfindən əmək funksiyalarının icrası vəziyyəti barədə müvafiq struktur vahidinə məlumat təqdim edir. Qeyd edilən məlumat da daxil olmaqla əməkdaşın xidməti fəaliyyəti ilə bağlı zəruri məlumatlar müvafiq struktur vahid tərəfindən araşdırılır, ümumiləşdirilir və müvafiq qərarın qəbul edilməsi üçün vergilər nazirinə məruzə olunur.

6.6. Müvafiq fəaliyyət sahəsi üzrə sertifikat almış şəxs Attestasiya Komissiyasının qərarına əsasən yenidən həmin sahə üzrə sertifikatlaşdırmaya cəlb edilə bilər.

\* \* \*